b'\n_START_ARTICLE_\nTuomo Karjalainen\n_START_SECTION_\nJunioriura\n_START_PARAGRAPH_\nKarjalainen on Kajaanin Hokin kasvatti. H\xc3\xa4n muutti 15-vuotiaana Aurajoen lukion per\xc3\xa4ss\xc3\xa4 Turkuun ja siirtyi Turun Palloseuran C-nuoriin kaudeksi 1995\xe2\x80\x931996. H\xc3\xa4n voitti kauden p\xc3\xa4\xc3\xa4tteeksi C-nuorten SM-hopeaa. Karjalainen voitti my\xc3\xb6s B-nuorten Suomenmestaruuden vuonna 1997 ja SM-hopeaa vuonna 1998. H\xc3\xa4n voitti kaudella 1997\xe2\x80\x931998 my\xc3\xb6s A-nuorten Suomenmestaruuden, kun Karjalainen puki yhteen playoff-otteluun. Kauden 1998\xe2\x80\x931999 h\xc3\xa4n vietti l\xc3\xa4hes kokonaan TPS:n A-nuorten kakkosmaalivahtina Antero Niittym\xc3\xa4elle ja sai peliaikaa vain yhdess\xc3\xa4 runkosarjaottelussa. Karjalainen haki pelituntumaa my\xc3\xb6s Kiekko-67:n A-nuorten I-divisioonajoukkueesta. H\xc3\xa4n voitti TPS:ss\xc3\xa4 kauden p\xc3\xa4\xc3\xa4tteeksi A-nuorten SM-pronssia._NEWLINE_Kaudella 1999\xe2\x80\x932000 Karjalainen nousi TPS:n A-nuorten p\xc3\xa4\xc3\xa4asialliseksi vastuunkantajaksi ja torjui 39 runkosarjaottelussa kuusi nollapeli\xc3\xa4, mik\xc3\xa4 oli eniten koko A-nuorten SM-liigassa. H\xc3\xa4n voitti kauden p\xc3\xa4\xc3\xa4tteeksi A-nuorten SM-hopeaa. Kaudella 2000\xe2\x80\x932001 Karjalainen puki kahteen SM-liigaotteluun, mutta h\xc3\xa4n j\xc3\xa4i kuitenkin ilman peliaikaa.\n_START_SECTION_\nNousu TPS:n SM-liigajoukkueeseen\n_START_PARAGRAPH_\nKarjalainen siirtyi kaudeksi 2001\xe2\x80\x932002 Mestis-joukkue TuToon. H\xc3\xa4n jakoi varsin tasaisesti joukkueen torjuntavastuun Timo Kinnusen kanssa ja pelasi tulokaskautensa aikana 21 runkosarja- ja kaksi playoff-ottelua. Kauteen 2002\xe2\x80\x932003 Karjalainen l\xc3\xa4hti niin ik\xc3\xa4\xc3\xa4n TPS:n SM-liigajoukkueen kakkosmaalivahtina Jason Elliottille. H\xc3\xa4nen vastuunsa j\xc3\xa4i kuitenkin melko v\xc3\xa4h\xc3\xa4iseksi ja Karjalainen pelasi kauden aikana nelj\xc3\xa4ss\xc3\xa4 runkosarjaottelussa, joista kaksi h\xc3\xa4n aloitti. Joulukuussa 2002 TPS lainasi Karjalaisen joulutaukoon asti kest\xc3\xa4neell\xc3\xa4 sopimuksella Mestis-joukkue Kokkolan Hermekseen, josta TPS:n suuntaan siirtyi puolestaan alkukauden siell\xc3\xa4 lainalla pelannut Teemu Lassila. Karjalainen pelasi Hermeksess\xc3\xa4 nelj\xc3\xa4 ottelua. Tammikuussa 2003 TPS lainasi h\xc3\xa4net toistaiseksi voimassa olevalla sopimuksella TuToon. Karjalainen pelasi siell\xc3\xa4 kauden loppuun, kun Lassila otti TPS:ss\xc3\xa4 lopulta ykk\xc3\xb6smaalivahdin paikan ja Karjalainen j\xc3\xa4i joukkueen kolmosmaalivahdiksi._NEWLINE_Kauteen 2003\xe2\x80\x932004 Karjalainen l\xc3\xa4hti niin ik\xc3\xa4\xc3\xa4n TPS:n kakkosmaalivahtina Teemu Lassilalle. Lassila kuitenkin loukkaantui jo alkukaudella harjoituksissa, joten Karjalaisen vastuu lis\xc3\xa4\xc3\xa4ntyi ja h\xc3\xa4n teki lopulta l\xc3\xa4pimurron SM-liigaan. Karjalainen pelasi runkosarjassa 40 ottelua torjuen kolme nollapeli\xc3\xa4. TPS voitti runkosarjan, mutta Lassila nousi kuntouduttuaan kuitenkin kev\xc3\xa4tkaudella takaisin joukkueen p\xc3\xa4\xc3\xa4asialliseksi ykk\xc3\xb6smaalivahdiksi. Karjalainen pelasi pudotuspeleiss\xc3\xa4 en\xc3\xa4\xc3\xa4 kolmessa ottelussa, joista yhden h\xc3\xa4n aloitti. Karjalainen voitti kauden p\xc3\xa4\xc3\xa4tteeksi SM-hopeaa. Marraskuussa 2003 h\xc3\xa4n teki TPS:n kanssa kaksivuotisen jatkosopimuksen. Kaudella 2004\xe2\x80\x932005 Karjalainen j\xc3\xa4i joukkueen selke\xc3\xa4ksi kakkosmaalivahdiksi Lassilalle ja pelasi vain kymmenen runkosarjaottelua. H\xc3\xa4n haki my\xc3\xb6s kuuden ottelun verran pelituntumaa TuTon Mestis-joukkueesta. Karjalaisen kausi p\xc3\xa4\xc3\xa4ttyi lopulta reisivammaan helmikuussa 2005._NEWLINE_Karjalainen l\xc3\xa4hti kauteen 2005\xe2\x80\x932006 TPS:n ykk\xc3\xb6smaalivahtina parinaan joukkueen edellisen kauden kolmosmaalivahti Juho Santanen. H\xc3\xa4nelle etsittiin kuitenkin kokeneempaa paria pitkin kes\xc3\xa4\xc3\xa4 ja alkukautta. Lopulta TPS hankki maalivahtiosastolleen Joni Puurulan lokakuussa 2005. Karjalainen jakoi varsin tasaisesti syyskauden torjuntavastuun h\xc3\xa4nen kanssaan, mutta j\xc3\xa4i lopulta kakkosmaalivahdiksi Puurulalle. Karjalainen pelasi kauden aikana 28 runkosarjaottelua.\n_START_SECTION_\nVuodet Ruotsissa ja syksy \xc3\x84ssiss\xc3\xa4\n_START_PARAGRAPH_\nKaudeksi 2006\xe2\x80\x932007 Karjalainen siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue V\xc3\xa4xj\xc3\xb6 Lakersiin. H\xc3\xa4n toimi joukkueen selke\xc3\xa4n\xc3\xa4 ykk\xc3\xb6smaalivahtina ja pelasi 36 runkosarja- ja kolme nousukarsintasarjan ottelua torjuen kolme nollapeli\xc3\xa4. Karjalainen jatkoi Lakersissa my\xc3\xb6s kaudella 2007\xe2\x80\x932008, jolloin h\xc3\xa4n j\xc3\xa4i lopulta joukkueen kakkosmaalivahdiksi Viktor Fasthille ja pelasi 19 runkosarjaottelua._NEWLINE_Karjalainen palasi kaudeksi 2008\xe2\x80\x932009 SM-liigaan ja siirtyi 1+1-vuotisella sopimuksella Porin \xc3\x84ssiin. H\xc3\xa4n l\xc3\xa4hti kauteen Eero Kilpel\xc3\xa4isen aisaparina. Karjalainen j\xc3\xa4i selke\xc3\xa4ksi kakkosmaalivahdiksi Kilpel\xc3\xa4iselle ja pelasi vain kolme ottelua. Lis\xc3\xa4ksi h\xc3\xa4nen syyskauttaan haittasi nivusvamma. Lopulta \xc3\x84ss\xc3\xa4t t\xc3\xa4ydensi maalivahtiosastoaan marraskuussa 2008 Tom\xc3\xa1\xc5\xa1 Duballa, mik\xc3\xa4 tiesi Karjalaisen putoamista kolmosmaalivahdiksi. H\xc3\xa4nelle etsittiin uutta seuraa ja Karjalainen siirtyi lopulta tammikuussa 2009 loppukauden sopimuksella Ruotsin Elitserienin Timr\xc3\xa5 IK:hon. H\xc3\xa4net hankittiin paikkaamaan Magnus \xc3\x85kerlundin loukkaantumista. Karjalainen toimi hetken kakkosmaalivahtina Johan Backlundille ja h\xc3\xa4n pelasi vain yhdess\xc3\xa4 ottelussa, johon Karjalainen vaihdettiin noin puolessa v\xc3\xa4liss\xc3\xa4. \xc3\x85kerlund kuntoutui loppukaudella, eik\xc3\xa4 Karjalainen mahtunut en\xc3\xa4\xc3\xa4 Timr\xc3\xa5n kokoonpanoon. H\xc3\xa4n lopetti pelaajauransa kev\xc3\xa4\xc3\xa4seen 2009.\n_START_SECTION_\nPelaajauran j\xc3\xa4lkeen\n_START_PARAGRAPH_\nKaudeksi 2016\xe2\x80\x932017 Karjalainen nimettiin TPS:n B-nuorten SM-sarjajoukkueen maalivahtivalmentajaksi.'